《三高祠》
宋代·张侃

武侯出师表，子陵钓鱼矶。达则济天下，穷则敛所施。

凄凉数间屋，荒草碧离离。功名挂人口，毁誉复随之。

舣舟三高堂，快读石湖碑。不有君子生，何以立国基。

夫君守定见，遁野身自肥。傥不为时用，犹当师仲尼。

血指恐及己，旁观付盛衰。汎湖诚伪计，思鲈设虚辞。

区区务力作，反蒙樵人讥。松江水不穷，那能洗瑕疵。

石湖拟小山，三招何逶迤。字字春秋笔，史氏当凭依。

武林有西湖，湖上水仙祠。君复隐孤山，清名敌伯夷。

死无封禅书，小诗扬京师。坡翁刺是邦，寒泉荐江蓠。

在郡六百日，遂踵居易规。终焉配水仙，事定分是非。

邦人思坡翁，要和甘棠时。遂肖三贤像，相与祝其尸。

三贤得其操，三高得其微。篙师催我行，日落江水湄。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。